Антонио Фернандес-Молина
Гостът се нуждае…

Превод от испански: Рада Панчовска, —

chitanka.info

Гостът се нуждае от подходящо удобство,

хляб, сол и вода,

конят, шпагата и приятелката,

Кадилакът, люлката, машинката за бръснене

и, ако милостта го препоръчва, оловен ковчег

и оцетов лосион за косите.

Когато говоря за себе си, говоря за всички

присъстващи и отсъстващи, минали и бъдещи.

Когато говоря за никого, говоря за никого.

За никого говоря, когато говоря за никого,

за никого,

за никого.

Говоря за всички като говоря за своите угрижености,

за своите действия и за пропуските си,

за сънищата или кореспонденцията си.

Нека не ме сочи с пръст никой, когато говоря за себе си,

защото е сякаш говоря за тези и за онези,

и ако ме сочи, след всичко, нека ме сочи…

Пакети, фактурирани за Азия, щастие на хапчета.

Не ползвайте това, което ви подхожда, а което рекламата указва,

избягвайте компромисите,

не се надвесвайте над кладенеца,

гледайте стената, само стената,

без да мислите, че вратата може да води до градина,

градината в полето, в планината,

защото не трябва да се излиза никога от градината,

само в патиото в съседство

при добро желание, макар да не отмерва смисъл.

Чети

опакото на листата на алманаха,

убивай си дните всяка сутрин

и на крак, с чашката кафе в ръцете,

размисляй половин минута над смисъла на вселената.

Сивата улица вън

като димът на гарата наблизо.

Не се е върнал ураганът.

Пръстите,

излизащи от земята,

се готвят да поддържат мрежата,

мрежа от клони, корени, изтръгнати от урагана.

Небето или пък екранът ни донасят щастието (с форма на циклон).

Макар и да летим,

плуваме под водата,

която ускорява към шосето

водорасли, камъши, ленти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.